KIRJALLINEN KYSYMYS E-0716/03

esittäjä(t): Rosa Miguélez Ramos (PSE) komissiolle

(11. maaliskuuta 2003)

Aihe: Prestige-öljykatastrofi ja ympäristörikosten ja meren pilaamisen tunnusmerkistön täsmentäminen

Prestige-öljytankkerin katastrofin jälkeen edellytetään tehokkaita toimia, jotta samankaltaiset onnettomuudet eivät toistuisi. Useat organisaatiot vaativatkin ympäristörikosten ja meren pilaamisen tunnusmerkistön laajentamista ja rangaistusten tiukentamista.

Espanjalainen sanomalehti La Voz de Galicia (4. helmikuuta 2003, sivu 6) uutisoi näyttävästi Espanjan, Italian ja Ranskan oikeusministerien kokousta, jossa päätettiin tukea EU:n neuvoston aloitteita ja lisätä Euroopan rannikkojen pilaamiseen syyllistyneiden rikosoikeudellista syytteeseenpanoa.

Mitä aloitteita komissio on tehnyt asian edistämiseksi?

Loyola de Palacion komission puolesta antama vastaus

(23. huhtikuuta 2003)

Komissio on parlamentin jäsenen tavoin pohtinut Euroopan rannikoiden pilaamisesta aiheutuvia seuraamuksia. Tästä syystä se esitti 5. maaliskuuta 2003 ehdotuksen parlamentin ja neuvoston direktiiviksi alusten aiheuttamasta ympäristön pilaantumisesta ja pilaamisrikoksista määrättävistä seuraamuksista, myös rikosoikeudellisista seuraamuksista(1).

Samoin kuin komission ehdotuksessa direktiiviksi ympäristönsuojelusta rikosoikeudellisin keinoin(2), edellä mainitussa direktiiviehdotuksessa todetaan, että alusten aiheuttama merten pilaaminen on rikos, jos se tapahtuu tahallisesti tai törkeän huolimattomuuden johdosta. Seuraamuksia voidaan soveltaa kehen tahansa (mukaan luettuna aluksen päällikkö, omistaja, varustamo tai vuokraaja tai luokituslaitos), jonka todetaan aiheuttaneen laitonta pilaantumista tai vaikuttaneen sen syntyyn tahallisesti tai törkeän huolimattomuuden johdosta. Vakavimmissa tapauksissa tuomiona voi olla vapausrangaistus.

Ehdotuksella komissio pyrkii myös lopettamaan kaikkialla Euroopassa tapahtuvat tuhannet tahalliset jätteiden ja lastijäämien päästöt(3). Ehdotetussa direktiivissä vahvistetaan yksityiskohtaiset säännöt saastuttavien aineiden, myös öljyn ja kemikaalien, päästöistä, ja sen nojalla sääntöjen rikkominen unionin vesillä tehdään rangaistavaksi. Lisäksi siinä kielletään avomerellä tapahtuva pilaaminen riippumatta siitä, minkä lipun alla laiva purjehtii.

Jotta alusten aiheuttamia saasteita vastaan kyettäisiin taistelemaan tehokkaasti, ehdotetun mekanismin tueksi on toteutettava toimia, joilla yhdenmukaistetaan rikosoikeudelliset seuraamukset ja parannetaan oikeudellista yhteistyötä Euroopan unionista tehdyn sopimuksen VI osaston mukaisesti.

Siten komissio aikoo aivan lähiaikoina antaa rikosoikeudellista säännöstöä vahvistavaa puitepäätöstä koskevan ehdotuksen, jolla lähennetään jäsenvaltioissa laeilla tai asetuksilla säädettyjä alusten aiheuttamia pilaamisrikoksia koskevia määräyksiä sekä helpotetaan ja tuetaan oikeusviranomaisten yhteistyötä näiden rikosten torjumiseksi. Erityisesti täydentävillä säädöksillä pyritään yhdenmukaistamaan maksimirangaistusten vähimmäistaso, oikeusistuimien toimivalta, satamavaltiossa tehtävä rikostutkinta, yhteiset tutkintaryhmät, oikeuskäsittelyn vireille paneminen, jäsenvaltioiden välinen yhteistyö, tiedon välittäminen ja yhteysviranomaisten nimeäminen.

Komissio uskoo, että ehdotettu direktiivi ja puitepäätös poistavat Unionin säädöksistä merkittävän aukon ja auttavat huomattavassa määrin luomaan Unionin vesille ja laajemminkin vastuullisen meriliikennekulttuurin. Äskettäin perustettu Euroopan meriturvallisuusvirasto auttaa komissiota ja jäsenvaltioita luomaan tietojärjestelmät, joiden avulla tämä mekanismi voidaan panna tehokkaasti täytäntöön.

(1) KOM(2003) 92 lopullinen.

(2) EYVL C 180, 26.6.2001. Direktiivi sellaisena kuin se on muutettuna (EYVL C 20 E, 28.1.2003).

(3) Yhteensä 390 öljylauttaa Itämerellä ja 596 Pohjanmerellä vuonna 2001 ja 1638 Välimerellä vuonna 1999.